Matintupa sinnitteli mestariksi 

Lähes viimeisiä vietiin kun rata-autoilun SM-sarjan kauden päätösviikonloppu ajettiin Alastaron Moottoriradalla. SM-luokat saivat mitalistinsa selville jokaista pystiä myöten, mutta Legendseissä selvisi vasta Trophy sarjan mestari kaudella 2007. Mestarin nimi on koko kauden tiukasti vuoden takaista titteliään puolustanut Pasi Matintupa. Muut mitalistit ja sarjan lopullinen paremmuusjärjestys ratkotaan Jurvan Botniaringillä kuluvan syyskuun 29. päivänä.

Kosteissa olosuhteissa ajettujen aika-ajojen kierrosajat eivät päätä huimanneet ja parhaat ajat syntyivät syystäkin aivan session loppupuolella. Matintupa merkkautti paalupaikkaan oikeuttavan ajan saaden lähtöruudukkoon rinnalleen Petri Lappalaisen, joka oli tietenkin mukana, vaikka ilmoittautuneiden listalla ”Lappiksen” nimeä ei näkynyt.
Muut aika-ajossa kympin joukkoon kiilanneet olivat; Sami Erkkilä, Petri Ylinen, Alle En, Ossi Kumpula Anssi-Jukka Kasi, Jere Rantaniemi, Jarmo Hirvelä ja Riku Rinne. Hyväksytyn suorituksen kirjasi 29 kuskia.

Lauantain finaali päästiin kurvaamaan kuivissa olosuhteissa. Matintupa piti piikkipaikan etunsa, mutta Erkkilä joutui taipumaan neljänneksi. Matintuvalla ja Lappalaisella oli alussa haku päällä ykköspaikasta, mutta kun Ylinen yhtyi leikkiin tuli kärkipaikasta Matintuvan ja Ylisen kisa. Ylinen sai hetken nauttia tuulenhalkojan paikasta, mutta Matintupa oli lopulta vahvempi ja kuittasi voiton sekunnin erolla Yliseen. Lappalainen hiipi Ylisen takana kolmanneksi Sami Erkkilän ehtiessä seuraavaksi. Rory Penttinen pysyi viidennellä sijallaan edelleen vahvasti mitalikandidaattina. Kymppiklubiin ajoivat vielä Pekka Lehtola, Alle En, Jarmo Hirvelä, kolmen sijan pudotusrangaistuksen kärsinyt Ossi Kumpula ja Jere Rantaniemi.
Sakari Nieminen, A-J Kasi ja Ari Pylvänäinen keskeyttivät kisan ennen täysiä kierroksia. Pylvänäisen kaato keulan kautta oli paikalla olleiden mukaan varsin ilmava suoritus. Vain ”tsalderin” taiton vajaa suoritus alastulossa esti täyden kympin antamisen suorituksesta.

Myöhään lauantai-iltana varikolla käytiin omalaatuiset kiihdytyskisat kun myrskysade iski rata-alueelle. Varikolla tiimein joukot ryntäsivät taivaalle nousevien telttojen perään. Kaikki eivät onnistuneet ankkuroimaan telttojaan maan kamaralle, vaan osan ”asunnot” kärsivät huomattavia vahinkoja. Yksi pahimmista tuhoista osui Petri Ylisen kohdalle, jonka asunto lojui lohduttomana läjänä varikon reunahiekoilla vielä sunnuntain kääntyessä iltaan. Taisi myrsky sillä kohtaa osata valita kohteensa huolella, sillä eikös Ylinen ilmoita ammatikseen rakennusalan konsultoinnin, joten ei muuta kuin konsultoimaan uutta varikkotupaa itselleen.

Sunnuntain finaalin paalupaikalta starttasi Petri Lappalainen ja Petri Ylinen oli toinen eturivin ponnistaja. Seuraava pari oli Ossi Kumpula ja Sami Erkkilä. Lauantain voittaja, Pasi Matintupa lähti matkaan vasta viidennestä ruudusta saaden vierelleen Pekka Lehtolan.
Lappalainen ja Ylinen pysyivät kärkiparina ensimmäisen kierroksen, mutta muita sijoja sekoiteltiin oikein reippaasti. Penttisellä ja Matintuvalla oli tiukka paikka jarruihin tullessa. Matintupa vältti pahemman osuman ja sukelsi hiekoille. Sieltä sitten hallitseva mestari ehti radalle vasta jossakin sijalla 16. Nyt tilanne oli se, että näillä sijoituksilla mestaruusratkaisut jäisivät Botniaringille.
Kärkiryhmään saatiin uutta elämää kun hyvään vetoon äitynyt Pekka Lehtola ohitti ensin kakkosena edenneen Ylisen ja pian sen jälkeen myös Lappalaisen. Lähtösuoralle käännettäessä sekä Lappalainen, että Ylinen iskivät kuitenkin takaisin ja suoran päässä järjestys oli uudelleen; Lappalainen, Ylinen ja Lehtola. Ossi Kumpula ja Sami Erkkilä väänsivät seuraavista sijoista. Joukon keskivaiheilla Matintupa kohenteli asemiaan, eikä kestänyt pitkään kun alajärveläinen oli jo kympin joukossa.
Viimeisillä kierroksilla kärjessä ei enää tapahtunut muutoksia vaan ruutulipulle tultiin järjestyksessä; Lappalainen, Ylinen, Lehtola, Kumpula ja Erkkilä. Matintupa nousi rajulla kirillään erän kuudenneksi. Kympin joukkoon mahtuivat vielä Rory Penttinen, Jouni Kuivala, Jere Rantaniemi ja Markku Parkkari.
Maalin saakka ajoi 27 kuskia ja vain Tuomas Hautaluoma joutui keskeyttämään ennen täysiä kierroksia.

Pytyt jaettiin viidelle parhaalle. Samaan aikaan Matintuvan pilttuussa laskettiin ankarasti pisteitä ja ilmeistä päätellen Matintupa itse ei ollut varma mestaruuden uusiutumisestaan. Kun pinnat oli laskettu kaikenlaisilla kompuuttereilla, oli pakko uskoa, että Matintupa on Legends Trophy -sarjan mestari kaudella 2007, kuten oli myös vuotta aiemmin.

Legends Trophy -sarjan muista mitaleista väännetään sitten tiukasti vielä Botniaringin festareilla kuluvan kuun viimeisenä lauantaina. Osalla Trophy-sarjan kuljettajista on kalustolla jo matkalla tai lähtee hyvin pian Legendsien World Finals -kisaan Kaliforniaan. Nähtäväksi jää ovatko kaikki tällä hetkellä Trophy-sarjan mitaleissa kiinni olevat kuskit Botniaringin karkeloissa. Jos ovat, niin sitten ilmeisesti vuokrakalustolla.